Агенцијата за заштита на правото на слободен пристап до информациите од јавен карактер, врз основа на член 111 став 1 од Законот за општата управна постапка (“Службен весник на Република Македонија“ бр. 124/2015) а согласно член 27, член 34 став 1 од Законот за слободен пристап до информации од јавен карактер (“Службен весник на Република Северна Македонија“ бр. 101/2019), и согласно Упатството за спроведување на Законот за слободен пристап до информации од јавен карактер (“Службен весник на Република Северна Македонија“ бр.60/20), постапувајќи по Жалбата изјавена од А. П. од Делчево, поднесена против Канцеларијата на претседателот на Владата на Република Северна Македонија, по предметот Барање за пристап до информации од јавен карактер, на 11.12.2024 година го донесе следното

**Р Е Ш Е Н И Е**

1. Жалбата изјавена од А. П. од Делчево, поднесена против Канцеларијата на претседателот на Владата на Република Северна Македонија, заведена во Агенцијата под бр. 08-326 на 26.11.2024 година, по предметот Барање за пристап до информации од јавен карактер, **СЕ УВАЖУВА**.

**2. СЕ НАЛОЖУВА** на Имателот на информации да постапи по Барањето на Барателот согласно одредбите од Законот за слободен пристап до информации од јавен карактер.

**3.** Имателот на информации е должен да го спроведе ова Решение во рок од 15 дена од денот на неговиот прием и за истото да ја извести Агенцијата.

 **О Б Р А З Л О Ж Е Н И Е**

А. П. од Делчево, како што е наведено во Жалбата, на 29.10.2024 година, преку електронска пошта поднела Барање за пристап до информации од јавен карактер до Канцеларијата на претседателот на Владата на Република Северна Македонија, со кое побарала по е-маил да и се достави „писмен одговор“ на следното прашање:

“Листа на советници на претседателот на Владата и месечна нето плата за сите лица поедичено“.

Имателот на информации на ова Барање не одговорил во законски предвидениот рок, по што Барателот на информации достави Жалба до Агенцијата, заведена под бр.08-326 на 26.11.2024 година.

Агенцијата, преку е-маил заведен под бр.08-326 од 26.11.2024 година, ја препрати Жалбата до Имателот на информации и побара во рок од 7 дена да се произнесе по истата и до Агенцијата да ги достави сите списи во врска со предметот.

Генерален секретаријат на Владата на Република Северна Македонија на 27.11.2024 година до Агенцијата достави емаил во кој наведува: „...како што може да се види и од приложениов емаил барањево е испратено на адресата на г-дин Дејан Герасимовски овластено лице за постапување по барања за информации од јавен карактер за Канцеларијата на Претседателот ... па затоа и ја препраќаме жалбата со прилозите на заведување и понатамошно постапување/одговарање до лицата кои се овластени за постапување во канцеларијата на претседателот на Владата, наведени на веб-сајтот на Владата“.

Агенцијата, преку е-маил заведен под бр.08-326 од 10.12.2024 година, ја препрати Жалбата и до Канцеларијата на претседателот на Владата на Република Северна Македонија и побара да се произнесе по истото.

Канцеларијата на Претседателот на Владата на Република Северна Македонија не одговори на дописот на Агенцијата.

Агенцијата за заштита на правото на слободен пристап до информациите од јавен карактер по разгледувањето на Жалбата и другите списи во врска со предметот утврди дека Имателот на информации не постапил согласно одредбите од Законот за слободен пристап до информации од јавен карактер, односно во законски предвидениот рок не ги доставил бараните информации до Барателот, на начин и во форма наведени во Барањето, ниту донел управен акт согласно горенаведениот Закон, поради што согласно член 20 став 3 од Законот за слободен пристап до информации од јавен карактер се смета дека Барањето е одбиено.

Согласно погоренаведеното, Агенцијата за заштита на правото на слободен пристап до информациите од јавен карактер одлучи како во диспозитивот на ова Решение.

**ПРАВНА ПОУКА:** Против ова Решение странката може да поведе управен спор пред Управниот суд во рок од 30 дена.

 **Директор,**

 **Пламенка Бојчева**